جايزة نوبل د لفيزيك

جايزة نوبل د لفيزيك (ب السويدية "Nobelpriset i fysik") هيّ واحد الجايزة كاتّعطى كل عام من عند لاكاديمية لملكية السويدية د لعولوم ل الناس لي دارو احسن انجاز ف لمجال ديال لفيزيك. هيّ وحدة من 5 د الجوايز د نوبل لي اسسهم الفريد نوبل ف لوصية ديالو ف 1895، و بدات كاتّعطى من 1901. لخرين هوما جايزة نوبل د الشيمي، جايزة نوبل د لاداب، جايزة نوبل د السلام، و جايزة نوبل د لفيزيولوجيا و لميدسين. ف التقاليد لمعمول بيها، كاتّعطى جايزة نوبل هيّ اللولة ف حفلة تسليم الجوائز. الجايزة كاتضمّن ميدالية ب ديپلوم و سرتيفة ديال الجايزة لمالية. لقدّام ديال لميدالية كيبيّن لوجه ديال الفريد نوبل، كيما ف الجوايز د الشيمي و لاداب. اول جايزة نوبل د لفيزيك تعطات ل لفيزيسيان لالماني ڤيلهلم رونتڭن على لخدمة لواعرة ديالو ف لاكتشاف ديال الشعا د اكس (ب لالمانية "Röntgenstrahlung"، "الشعا د رونتڭن"). هاد الجايزة كاتسيّرها مؤسسة نوبل، و بزاف كيعتابروها اكتر جايزة عندها لهيبة لي يقدر شي عالم ياخدها ف لفيزيك. الجايزة كاتّعطى ف سطوكهولم ف حفلة د التسليم لي كاتنظم ف 10 دجنبر كل عام، لي هوّ الدكرى د لوفاة ديال الفريد نوبل. تال 2024، كانو 226 عالم خداو الجايزة. لخلفية. ف لوصية اللخرة ديالو، كتب الفريد نوبل بلي التروة ديالو خاصها تتخدم باش يتّعطاو سلسلة د الجوايز ل هادوك لي عطاو "اكبر فايدة للبشرية" ف لمجالات ديال لفيزيك، الشيمي، السلام، لفيزيولوجيا و لميدسين، و لاداب. وخا كان نوبل كتب كتر من وصية ف حياتو، هاد لوصية كانت هيّ اللخرة لي كتب عام قبل ما يموت، و تّسنات ف النادي السويدي النورڤيجي ف باريز ف 27 نونبر 1895. نوبل عطا 94% ديال لممتلكات ديالو، لي كاتساوي 31 مليون كرونا سويدية (جوايه 30 مليون درهم مغريبية ف 2023)، باش ياسس و يصپونصوري الجوائز لخمسة. بسباب الشكوك لي ضارت ب لوصية، ماقبلها لبرلمان النورڤيجي تال 26 ابريل 1897. لمنفدين ديال لوصية كانو هوما راڭنار صولمان و روضولف ليلييكويست، لي اسسو مؤسسة نوبل باش تدير التدبير ديال التروة د نوبل و تنظم الجوائز. لاعضاء ديال لكوميطي النورڤيجي ديال نوبل، لي كايختارو شكون كايربح جايزة نوبل د السلام، تعيّنو شوية مورما لوصية تقبلات. لكوميطيات لخرين تختارو تا هوما شوية من بعد: مؤسسة كارولينسكا ف 7 يونيو، لاكاديمية السويدية ف 9 يونيو، لاكاديمية لملكية السويدية د لعولوم ف 11 يونيو. مؤسسة نوبل من بعد حطات توجيهات ديال لعطيان د الجايزة. ف عام 1900، لماليك ؤسكار التاني د السويد علن على النظام لاساسي لي حطاتو مؤسة نوبل. على حساب لوصية ديال نوبل، لاكاديمية لملكية السويدية د لعولوم هيّ لي خاصها تعطي الجايزة د لفيزيك. الترشيح و لاختيار. اكبر عدد ديال الناس لي يقدرو يديو جايزة نوبل د لفيزيك دقة وحدة هوّ 3، على عامال واحد ولّا جوج د لاعمال ف لفيزيك علّ كتيرة. ب لمقارنة معا جوائز نوبل لخرين، لپروصي د الترشيح و لاختيار ديال هاد الجايزة طويل و قاسح. هادشي علاش معا لوقت خدات اهمية كبيرة حتى ولات اهم جايزة د لفيزيك ف لعالم. لفائزين ب الجائزة كيتختارو من عند لكوميطي د نوبل د لفيزيك، لي هوّ كوميطي د نوبل مكوّن من 5 د لاعضاء كاتختارهم لاكاديمية لملكية السويدية د لعولوم. ف السطاج اللول لي كيبدا ف شتنبر، 3000 استاد جامعي، فائزين ب نوبل د لفيزيك و الشيمي، و ناس خرين كيتسيفطو ليهم استمارات سرية باش يعمّروهم. لاستمارات خاصهم يوصلو ل عند لكوميطي قبل 31 يناير د لعام لي موراه. لمرشحين كيتّفلاو و كيتناقشو من عند متخصصين باش يعطيو ليستة فيها 15 سمية. لكوميطي كيعطي السميات ديال لمرشحين ل لاكاديمية، لي كاتزيد تناقشهم، حتى كاتدير لاختيار اللخر ب تصويت ديال لاغلبية. السميات د لمرشحين ماكيتعلنوش على لعموم، و ما كيتڭالش ليهم بلي كانو مرشحين باش ياخدو جايزة نوبل. السجلات ديال الترشيح كيبقاو سريين ل مدة 50 عام. وخا الترشيحات بعد لموت ماشي مقبولين، تقدر الجايزة تّعطى يلا لفائز مات ف الشهورا مابين فاش لكوميطي دار لقرار ديالو (ف اكتوبر عادةً)، و لحفلة د التسليم ف دجنبر. قبل 1974، الجوائز مور لموت كانو مقبولين حتى يلا الشخص مات مورما تم الترشيح ديالو. لقواعد ديال جايزة نوبل د لفيزيك كيفرضو باش لانجاز لعلمي يكون متبوت و مجرّب معا لوقت. عملياً، هادشي كيعني بلي لفرق د الزمان مابين فاش كيتدار لاكتشاف و فاش كاتعطى الجايزة كيكون 20 عام ولّا كتر. متلا جايزة نوبل د 1983 تّعطى النص ديالها ل لعالم لهندي سوبراهمانيان تشاندراسيخار على خدمة دارها ف التلاتينات. لعيب ف هاد لقضية هوّ بلي بزاف د لعولاما كيموتو قبل ما لخدمة ديالهم تاخد لاعتراف لي كاتستاحق. عدد ديال لاكتشافات لعلمية لمهمة ماعمّر مي كاتخاد عليها جايزة، حيز مّاليها كيكونو ماتو قبل ما التاتير ديالها ما كيولي باين. الجوائز. لفائز ب جايزة نوبل د لفيزيك كياخد ميدالية د الدهب، ديپلوم فيه اقتباس، و فلوس. لميداليات. لميدالية ديال جايزة نوبل د لفيزيك عندها ديزاين بحال نيت ديال لميدالية ديال جايزة نوبل د الشيمي. الضهر ديال لميدالية كيبيّن فيزيس الربة ليونانية ديال الطبيعة، ب لفورما ديال الربة لمصرية ازيس خارجة من لغيام و هازّة قرن د لوفرة "cornucopia". الروح لحامي د الصيونص "genius of science" هازّ درّة مغطي بيها "لوجه لبارد و لقاسي" ديال الطبيعة. الديزاين من عند اريك ليندبيرڭ، و لمصاوبة من عند شركة سڤينسكا ميدالي ف مدينة اسكيلستونا. فوق منها مكتوب ب اللاتينية "Inventas vitam iuvat excoluisse per artes" (راه نافع باش لواحد يطوّر لحياة د بنادم ب لفنون لمكتاشفة) لي مستوحية من السطر 663 ف لكتاب السات ديال قصيدة لانيادة ديال الشاعر الروماني ڤيرجيل: "inventas aut qui vitam excoluere per artes". كاينة پلاكة تحت الشخصيات لمدكورين لي مكتوبة فيها السمية ديال لفائز. التيكست "REG. ACAD. SCIENT. SUEC" لي كيشير ل لاكاديمية لملكية السويدية د لعولوم مكتوب ف الضهر. الديپلومات. لفائزين ب نوبل كياخدو ديپلوم من عند لماليك د السويد شخصياً. كلا ديپلوم ديال شي فائز كيكون عندو ديزاين فريد. الديپلوم كاتكون فيه تصويرة ديال لفائز و اقتباس كيشرح لانجاز ديالو. لفلوس ديال الجائزة. ف لحفلة د تسليم الجايزة، لفائز كياخد وتيقة كاتبيّن لقيمة د لفلوس ديال الجايزة. لمقدار كيقدر يختالف من عام ل عام، على حساب التمويل من عند مؤسسة نوبل. متلاً ف 2009، لمجموع ديال قيمة الجائزة كان 10 د لمليون كرونا (جوايه 14 مليون درهم مغريبية)، ولايني ف 2012 من مور لازمة لاقتصادية، لمقدار ولّا 8 د لمليون كرونا (علاين 11 مليون درهم). يلا كانو جوج فائزين، لمبلغ ديال الجايزة كيتقسم عليهم ب النص، ولايني يلا كانو 3 د لفائزين، تقدر اللجنة تقرر تقسم لمبلغ عليهم ب التساوي، ولّا تعطي النص ل واحد، و الربع ل الجوج لخرين. لحفلة. لكوميطي و لمؤسسة لي كيقررو شكون ربح، عادةً كيعلنو على السميات د لفائزين ف السيمانة اللولة ديال اكتوبر. الجايزة كاتعطى رسميا كلا عام ف قاعة سطوكهولم ديال لاحتفالات ف 10 دجنبر، الدكرى ديال لوفاة د الفريد نوبل. مصادر. مراجع.